Asiakirjat Tanskan kuningaskunnan, Irlannin, Norjan kuningaskunnan sekä Ison-Britannian ja Pohjois-Irlannin yhdistyneen kuningaskunnan liittymisestä Euroopan yhteisöihin - Päätösasiakirja - Julistukset nestemäisestä maidosta, sianlihasta ja kananmunista



Virallinen lehti nro L 073 , 27/03/1972 s. 0198



Asiakirjat Tanskan kuningaskunnan, Irlannin, Norjan kuningaskunnan sekä Ison-Britannian ja Pohjois-Irlannin yhdistyneen kuningaskunnan liittymisestä Euroopan yhteisöihin - Päätösasiakirja - Julistukset nestemäisestä maidosta, sianlihasta ja kananmunista Yhteisön ja Yhdistyneen kuningaskunnan välisissä neuvotteluissa 27 päivänä lokakuuta 1970 pidetyn toisen ministerien istunnon yhteydessä Lancasterin herttuakunnan kansleri G. Rippon, Yhdistyneen kuningaskunnan valtuuskunnan nimissä, ja Saksan liittotasavallan ulkoasiainministeri W. Scheel, yhteisön valtuuskunnan nimissä, antoivat seuraavat kaksi julistusta. Lopuksi kyseiset kaksi valtuuskuntaa totesivat saavuttaneensa yksimielisyyden näiden kahden julistuksen perusteella. I Lancasterin herttuakunnan kansleri G. Ripponin Yhdistyneen kuningaskunnan nimissä antama julistus 1. Ensimmäisen, 21 päivänä heinäkuuta pidetyn ministerien istunnon yhteydessä edeltäjäni ilmoitti, että Yhdistynyt kuningaskunta kykenee omaksumaan yhteisen maatalouspolitiikan laajentuneessa yhteisössä. Hän tarkensi kuitenkin sanomaansa ilmoittamalla, että meille olisi välttämätöntä tutkia tarkkaan tiettyjä seikkoja ja erityisesti sitä, mikä vaikutus yhteisön maitoon, sianlihaan ja kananmuniin sovellettavilla järjestelyillä olisi Yhdistyneen kuningaskunnan tuotantoon, kaupan pitämiseen ja kulutukseen. 2. Tämän jälkeen on käyty useita tunnustelevia keskusteluja tekniseltä kannalta katsoen komission kanssa ja yleisemmin varajäsenten kokouksissa. Tavoitteemme oli selvittää vakavien ongelmien mahdollista ilmenemistä ja tutkia, millä keinoin mahdolliset hankaluudet voitaisiin parhaiten ennakoida. Olen iloinen voidessani ilmoittaa, että yhteisö on antanut meille useita täsmennyksiä ja osoittanut ymmärrystä, mikä puolestaan on huomattavasti edesauttanut tilanteen selvittämistä ja saa minut toivomaan, että pääsemme yksimielisyyteen näistä kysymyksistä ja siten poistamaan nämä kysymykset päiväjärjestyksestä. Maito On tärkeää, että kykenemme takaamaan nestemäisen maidon riittävän saatavuuden tyydyttääksemme kuluttajien kysynnän ympäri vuoden koko maassa, minkä arvioimme olevan sekä yhteisön että Yhdistyneen kuningaskunnan etujen mukaista. Uskomme tämän olevan mahdollista tulkinnastamme nykyisten ja ehdotettujen järjestelyjen muodosta ja luonnosta yhteisöltä saamamme vahvistuksen mukaisesti. On siten tärkeää, että palautan mieliin kyseisen tulkinnan pääkohdat, jotka ovat: i) yksi yhteisen maatalouspolitiikan tavoitteista on käyttää maitoa mahdollisimman suurelta osin kulutettavaksi nestemäisessä muodossa koko yhteisössä; kyseistä politiikkaa ei tulisi siis toteuttaa tavoitteen vastaisesti; ii) neuvoston 24.7.1966 antamassa päätöslauselmassa tarkoitetulla jalostusta varten toimitetun maidon ja kulutukseen tarkoitetun nestemäisen maidon hintaerolla ei ole pakottavaa luonnetta; tämä päätöslauselma korvataan hyvissä ajoin yhteisön asetuksella maidosta; tällä hetkellä voimassa olevien säännösten mukaisesti jäsenvaltiot voivat vapaasti vahvistaa yksittäishinnat nestemäisessä muodossa kulutettavaksi tarkoitetulle maidolle, mutta niillä ei ole ollut tapana tehdä sitä; iii) asetuksessa (ETY) N:o 804/68 tarkoitetaan vain jäsenvaltioiden hallitusten toteuttamia toimenpiteitä hintojen tasaamiseksi; yksityinen tuottajajärjestö on siis vapaa ETY:n perustamissopimuksen ja johdetun oikeuden säännöksiä noudattaen toimittamaan omalla luvallaan maitoa valitsemalleen alueelle saadakseen jäseniensä kannalta parhaan mahdollisen tuoton, jakamaan tuoton ja maksamaan jäsenilleen haluamallaan tavalla. Sianliha Arvioimme markkinoiden, myös Yhdistyneen kuningaskunnan pekonimarkkinoiden, riittävän vakauden takaamisen olevan laajentuneen yhteisön, jonka tuotannon määrän tulisi ylittää vallitsevat tarpeet sianliha-alalla, edun mukaista. On itsestään selvää, että yhteisön nykyisessä järjestelmässä ei ole lainkaan otettu huomioon näitä suuria markkinoita, jotka imevät vuosittain noin 640 000 tonnia pekonia yli miljardin LY:n arvosta. Kyseiset markkinat voisivat kuitenkin edesauttaa huomattavasti toivotun vakauden aikaansaamista sekä Yhdistyneen kuningaskunnan ja muiden välittömästi asianosaisten maiden pekonin tuottajien etujen että laajentuneen yhteisön kaikkien sianlihan tuottajien etujen mukaisesti. Emme ole tulleet siihen lopputulokseen keskusteluissamme, että yhteisön nykyiset sianlihaa koskevat säännöt olisivat välttämättä epätäydellisiä tai uuteen, laajentumisesta johtuvaan tilanteeseen sopimattomia. Arvioimme kuitenkin, että on tärkeää varmistaa, että tunnustatte pekonimarkkinoiden olennaisen merkityksen laajentuneessa yhteisössä sekä se hyöty, joka markkinoista voisi olla koko yhteisön sianlihan tuotannolle, jos tuotannon vakaus säilytetään rehellisissä kilpailuolosuhteissa, ja sen tähden välttämättömyyden tarkastella huolellisesti tilannetta siirtymäkauden aikana ja sen jälkeen. Kananmunat Laajentunut yhteisö kykenee hankkimaan tarpeisiinsa kananmunia siten, että hinnat määräytyvät todennäköisesti paremminkin sisäisillä markkinoilla vallitsevien voimien kuin tuontiin liittyvien toimenpiteiden toteuttamisen perusteella. Ottaen huomioon, että kyseinen tilanne vallitsee jo tällä hetkellä yhteisössä ja Yhdistyneessä kuningaskunnassa, laajentuneen yhteisön markkinat voivat altistua vastaavan kaltaisille hinnanvaihteluille, jotka kuitenkin mahdollisesti ovat hieman rajumpia kuin ne vaihtelut, joille yksittäiset markkinat ovat tällä hetkellä altistuneet. Toisaalta tuotannon keskittymisen erikoistuneiden tuottajien hyväksi ja kaupan pitämisen saman suuntaisen kehityksen tulisi vaikuttaa epävakauteen pitkällä aikavälillä. Tämän vuoksi uskon meidän kykenevän sopeutumaan yhteisön sääntöihin. 3. Jos voitte nyt muodollisesti vahvistaa, että olemme ymmärtäneet meille maidon osalta tarjoutuvat mahdollisuudet, ja hyväksyä esittämäni ajatukset pekonimarkkinoiden tärkeydestä ja ominaisuuspiirteistä laajentuneessa yhteisössä sekä tunnustaa huolen vakaudesta sianlihan ja kananmunien osalta, voimme puolestamme vakuuttaa teille, ettemme enää tunne tarvetta ottaa esiin muita näihin tuotteisiin liittyviä kysymyksiä neuvottelujen aikana, paitsi yleisesti siirtymäjärjestelyjen yhteydessä. II Saksan liittotasavallan ulkoasiainministeri W. Scheelin yhteisön valtuuskunnan nimissä antama julistus Yhteisön valtuuskunta yhtyy esittämäänne selvitykseen siltä osin kuin se koskee yhteiselle politiikalle asetettuja tavoitteita maito- ja maitotuotealalla sekä kulutusmaidon yksittäishinnan vahvistamista ja yksityisten tuottajajärjestöjen toimintaa koskevia tämänhetkisiä mahdollisuuksia. Yhteisö palauttaa tarvittavissa määrin mieliin, että eri maitotuotteiden välisten hintojen asetuksessa (ETY) N:o 804/68 säädetyn tasaamisen mahdollistavien kansallisten toimenpiteiden kielto kohdistuu myös kaikkeen vastaavaa tasaamista koskevaan kansalliseen lainsäädäntöön. Yhteisön valtuuskunta voi hyväksyä julistuksenne pekonimarkkinoiden tärkeydestä ja ominaispiirteistä laajentuneessa yhteisössä. Se yhtyy huoleenne sianliha- ja kananmuna-alojen vakaudesta yhteisessä politiikassa kyseisille aloille asetettujen tavoitteiden mukaisesti. Yhteisön valtuuskunta toteaa tyytyväisyydellä ja Yhdistyneen kuningaskunnan valtuuskunnan julistuksen huomioon ottaen, ettei olemassa olevia, kolmea mainittua alaa koskevia säännöksiä tarvitse muuttaa Yhdistyneen kuningaskunnan valtuuskunnan esittämien ja sitä huolestuttavien seikkojen huomioon ottamiseksi.